بيرطراند أرثر ويليام راسل (مزيود ف 18 ماي 1872، مات ف 2 فبراير 1970) هوّا فيلسوف، ماطيماتيسيان، ؤ عالم موسوعي بريطاني. لأعمال ديالو كانو سيرتو ف لفلسفة، لماط ؤ لّوجيك، ؤ كان عندهوم تأتير كبير على نضرية د لمجموعات، لّانڭويستيك، دكاء صّطيناعي، صيونص د لإدراك، لانفورماتيك، ؤ بزاف د لفروع د لفلسفة تّحليلية بحال لفلسفة د لماط، لفلسفة د لّوغة، لإيپيستيمولوجيا، ؤ لميطافيزيك. كان راسل أيضا موتقاف عومومي، توارخي، ناقد جتيماعي، ناشط سياسي، ؤ خدا لجايزة د نوبل د لأداب ف 1950. راسل كيتّعتابر من أعضم لعولاما د لّوجيك ف لقرن 20، ؤ واحد من لمؤسسين ديال لفلسفة تّحليلية، معا فلاسفة خرين بحال ڭوطلوب فريڭي، جورج إدوارد مور، ؤ تلميدو لودڤيك ڤيتڭنشطاين. راسل ؤ مور كانو لقادا د تّورة لفيكرية لبريطانية على لمدراسة لميتالية، ؤ معا لؤستاد ديالو ألفريد نورث وايتهاد، راسل ألّف لكتاب د پرينكيپيا ماطيماتيكا ؤلا لمبادئ د لماط، لي كانت أهم محاولة ل ختيزال لماط كامل ف لقواعد د لّوجيك. راسل كتب حتا ف مواضيع جتيماعية ؤ سياسية، ؤ كيتقارن بزاف ب ڤولطير، حيت بجوج كانو عندهوم كتابات فلسافية عميقة ؤ ف نفس لوقت كانت عندهوم شعبية كبيرة عند جمهور عريض بسباب لكتابات ديالهوم لي موجّهة ل لعامة.